
Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

7. napirendhez

Tárgy: Sülysáp Nagyközség Önkormányzata 2010. évi gazdálkodásáról szóló beszámoló (zárszámadás)
Tisztelt Képviselő-testület!

Az államháztartásról szóló 1992. évi XXXVIII. törvény 80. §-a, valamint a 249/2000. (XII. 24.) Korm. rendelet 7. §-a értelmében jegyző a zárszámadási rendelettervezetet a költségvetési évet követő négy hónapon belül, azaz minden év április 30. napjáig készíti el és terjeszti a Képviselő-testület elé, mely kötelezettségemnek a 2010. évre vonatkozóan az alábbiak szerint teszek eleget:
Sülysáp Nagyközség Önkormányzata ellátandó közszolgáltatási feladatok körét elsősorban a helyi önkormányzatokról szóló 1990. évi LXV. törvényben szabályozottak határozzák meg. Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. 

Az önként vállalt feladatok köre az önkormányzat ágazati feladatait áttekintve szinte minden területen megjelent, úgy mint sport, kulturális, hitéleti, ifjúsági, feladatok, közrend, közbiztonság stb. Ezt támasztja alá a beszámolóban kimutatott pénzeszközátadások (alapítványoknak, egyesületeknek, civil szervezeteknek stb.) összege.

Az Önkormányzat kötelező és önként vállalt feladatait saját költségvetési szerveivel, intézményeivel, az általa alapított gazdasági társaság segítségével, valamint vásárolt közszolgáltatások révén látta el. A költségvetési intézmények feladatai alapító okiratokban, míg az egyéb módon ellátott feladatok szerződésekben kerültek rögzítésre. 

A feladatok ellátása tekintetében – a csökkenő normatívák ellenére – a minőség szinten tartásra törekedett az Önkormányzat az elmúlt évben is.

A likviditás biztosítása érdekében 40.000.-Ft összegű folyószámla hitelkeret áll rendelkezésre, ezzel is biztosítva mind az intézmények működésének finanszírozását, mint pedig az egyéb feladatok pénzügyi fedezetét.
A költségvetés bevételi főösszege 1.465.344 eFt, amely a módosított előirányzathoz viszonyítva 98,29 %-ra teljesült. Ez azt mutatja, hogy már a tervezés is átgondolt és reális bevételekkel számolt és figyelembe vette a korábbi évek tapasztalatait.  (1. sz. táblázat)
A költségvetés kiadási főösszege 1.397.808 eFt, ami a módosított előirányzathoz képest 93,76 %-ra teljesült. Ez szintén azt mutatja, hogy átgondolt és takarékos gazdálkodás folyik Önkormányzatunknál. (2. sz. táblázat)
2010. évben a beruházási és fejlesztési kiadások összege 374.317 eFt volt, amiből a legjelentősebb összeget a bölcsőde kialakítása teszi ki, sorban utána pedig a Magdolna utca felújítása. (4. sz. melléklet)
A bölcsőde kialakítására megítélt támogatásból 174.126 eFt került lehívásra a 2010. évben, de a tervezett árakhoz képest a beruházás építési költsége jelentősen megnőtt, ezért az önerő is emelkedett. (6. sz. melléklet)
Sülysáp Nagyközség Önkormányzata jelentős összeget fordított a civil és egyéb szervezetek támogatására, aminek összege a beszámolási időszakban 14.391 eFt volt. (8. sz. melléklet)
A közcélú foglalkoztatásra fordított összeg 22.837 eFt, amiből 20.554 eFt állami támogatás volt. Szociális juttatások összege 87.212 eFt, ami 2.685 főt érint, vagyis a lakosság 32,56 %-a részesül valamilyen támogatásban.

A korábban kibocsátott kötvények kamataira 16.000 eFt került kifizetésre, aminek fedezetét a még fel nem használt összeg banki lekötött betétei adták. A beszámolási időszak végén 400.000 eFt fejlesztési összeg áll rendelkezésre a kibocsátott kötvények értékéből.

Az adókból származó bevételek a tervezetthez képest jól alakultak, de még mindig igen jelentős a korábbi évek kintlévősége. A hátralékok csökkentése érdekében 2010. október 15-ével behajtásra átadtuk a Nemzeti Adó és Vámhivatalhoz a követeléseinket.  A követelések részletezését a kiegészítő melléklet 9. sz. táblázata mutatja.

Összességében elmondható, hogy Sülysáp Nagyközség Önkormányzatának gazdálkodása 2010. évben kiegyensúlyozott volt, erről valós összképet a beszámoló táblák és a kiegészítő melléklet nyújt.

Sülysáp, 2011. április 7.


Tóth Krisztina s.k. 


jegyző
Sülysáp Nagyközség Önkormányzata Képviselő-testületének

…/2011. (.….) önkormányzati rendelete 

az Önkormányzat 2010. évi zárszámadásáról

Sülysáp Nagyközség Önkormányzata Képviselő-testülete az Alkotmány 44/A. § (2) bekezdése, a helyi önkormányzatokról szóló 1990. évi LXV. törvény 16. § (1) bekezdése, az államháztartásról szóló – többször módosított – 1992. évi XXXVIII. törvény 82. §-a, valamint a Magyar Köztársaság 2010. évi költségvetéséről szóló 2009. évi CXXX. törvény alapján –  figyelembe véve az államháztartás működési rendjéről szóló 292/2009.(XII.19.) Korm.rendeletben meghatározottakat – az alábbi rendeletet alkotja:

1. § A rendelet hatálya kiterjed az Önkormányzatra, valamint az Önkormányzat költségvetésében szereplő költségvetési szervekre.
2. § (1) Az önkormányzat költségvetési szervei:
a) önállóan működő és gazdálkodó költségvetési szerv: Polgármesteri Hivatal
b) önállóan működő költségvetési szervek:
1. Móra Ferenc Általános Iskola és Nagyközségi Könyvtár
2. Szent István Általános Iskola
3. Csicsergő Napköziotthonos Óvoda
4. Wass Albert Művelődési Központ
5. Gondozási Központ
6. Központi Konyha
7. Sülysápi Székhelyű Közös Fenntartású Családsegítő és Gyermekjóléti Szolgálat 
8. Gólyahír Bölcsőde

(2) Az (1) bekezdésben felsorolt önállóan működő és gazdálkodó, az önállóan működő intézmények külön-külön címet alkotnak. 

3. § A Képviselő-testület az Önkormányzat – beleértve a költségvetési szerveit – 2010. évi költségvetésének
Módosított bevételi főösszegét          
1.490.864 eFt-ban,

Módosított kiadási főösszegét           
1.490.864 eFt-ban,

Kiadási főösszegét                             
1.397.808 eFt-ban,

Bevételi főösszegét                           
1.465.344 eFt-ban 

állapítja meg.

4. § Pénzmaradvány és korábbi év tartalék maradványa:

Tárgyévi pénzmaradvány: 
 110.459 eFt

5. § A Képviselő-testület az Önkormányzat 2010. évi zárszámadását részletesen a következők szerint fogadja el:
a) Az Önkormányzat 2010. évi költségvetési bevételeinek forrásonkénti, továbbá működési és felhalmozási cél szerinti bevételek részletezését a 1. sz. melléklet tartalmazza.

b) Az Önkormányzat működési, fenntartási kiadási előirányzatait a 2. sz. melléklet tartalmazza.
c) A központi költségvetésből kapott pótelőirányzatok összegeit a 3. sz. melléklet tartalmazza.
d) Az Önkormányzat 2010. évi felújítási és felhalmozási kiadásai összesen 374.322 eFt, melynek részletezését a 4. sz. melléklet tartalmazza.
e) A címek elemi költségvetését feladatonként a 5. és 7. sz. melléklet tartalmazza.
f) Az Önkormányzat Európai Uniós támogatással megvalósuló beruházását a 6. sz. melléklet tartalmazza.
g) Az Önkormányzat civil és egyéb szervezetek támogatására fordított kiadásait a 8. számú melléklet tartalmazza.
6. § Ez a rendelet a kihirdetésének napján lép hatályba.
Sülysáp, 2011. április 7.

Horinka László
Tóth Krisztina 

